— De så ned på ham fordi de er av høyere rang, sa hun om sine foreldres holdning til mannen hun giftet seg med i hemmelighet. Nå er ektemannen drept, det samme er broren hans og faren hans. Oslokvinnens foreldre er tiltalt for overlagt drap. Onkelen hennes har allerede tilstått.
Statsadvokat Guro Hansson Bull har de siste to dagene fått 25-åringen til å forklare seg for Oslo tingrett, blant annet om hva som skjedde 17. og 18. mai 2013, da de tre drapene ble begått. Hun fortalte hvordan hun og ektemannen hennes, Tanveer Abbas, var under et brutalt press fra familiemedlemmene sine, og hvordan hun fikk vite at ektemannen til slutt ble tatt av dage sammen med sin far og bror.